SYDDJURS: Dybt chokeret.

Sådan lyder Anette Christensens reaktion, da hun for få dage siden modtog et brev fra Syddjurs Kommune, hvori hendes sagsbehandler opfordrer hende til at tage et kviklån på 15.000 kroner gennem firmaet Santander.

Årsagen er, at 62-årige Anette Christensen oplevede så voldsomme tandsmerter og paradentose, at hun har fået lavet et prisoverslag på at få rykket tænderne ud og få lavet nye proteser.

- Gummerne var smækfyldt med betændelse, og jeg bed af folk, fordi det gjorde så ondt, fortæller Anette Christensen til TV2 Østjylland.

Flere tandlæger har vurderet, at Anettes Christensen situation er behandlingskrævende, og af den årsag har hun fået fjernet alle sine tænder med undtagelse af to i undermunden og to stumper i overmunden. Det kan være svært at tale uden tænder. Derfor har hun allieret sig med sin veninde, Astrid Eriksen, der også hjælper Anette Christensen med kommunikationen med forvaltningen.

- Det er Astrid, der kører min sag, for jeg kan ikke selv. Jeg har hverken fysisk eller psykisk overskud, siger Anette Christensen.

Det var også Astrid Eriksen, der fik overtalt Anette Christensen til at tage til tandlæge. Det efterfølgende prisoverslag fra tandlægen lyder på godt 31.000 kroner. Heraf dækker Syddjurs Kommune 65 procent af regningen, fordi Anette Christensen er kontanthjælpsmodtager.

De sidste 35 procent - 10.500 kroner - skal hun selv betale. Men med i omegnen af 5.000 kroner til sig selv om måneden kan hun ikke betale regningen.

- Sagsbehandleren mener, at Anette Christensen godt kan afbetale 2.500 kroner om måneden til et kviklån. Så har hun 2.500 kroner tilbage om måneden, fortæller Astrid Eriken, og Anette uddyber:

- Så har jeg slet ikke noget tilbage at leve for.